नए प्रावधानों के साथ आए एससी-एसटी एक्ट के विरोध में सवर्ण व पिछड़े वर्ग से जुड़े लोगों ने अखिल भारतीय क्षत्रिय महासभा के नेतृत्व में वाहन रैली मंगलवार की दोपहर 12:30 बजे श्री अचलेश्वर मंदिर के पास से शुरू की। रैली में शामिल लोग हाथों में भगवा ध्वज लिए हुए थे। वाहन रैली में सभा के प्रदेशाध्यक्ष राजवीर सिंह राठौर, शिवपाल सिंह कुशवाह, रामबाबू कटारे, बसंत पाराशर, महेश मुद्गल, दुष्यंत साहनी, भूपेंद्र जैन, हरि अग्रवाल, रामसेवक श्रीवास्तव, राजपाल गुर्जर, धर्मेंद्र यादव ने दोपहिया व चारपहिया वाहनों की रैली जयेंद्रगंज, पाटनकर बाजार, दौलतगंज, बाड़ा, सराफा बाजार, फालका बाजार, शिंदे की छावनी, गुरुद्वारे होते हुए मोतीमहल पहुंची। जहां सवर्ण व पिछड़े वर्ग का समाज का प्रतिनिधित्व कर रहे लोगों ने एससी- एसटी एक्ट को वापस लेने के लिए संभागायुक्त को राष्ट्रपति, प्रधानमंत्री, राज्यपाल व मुख्यमंत्री के नाम ज्ञापन सौंपा। वहीं वाहन रैली सिटी सेंटर व मुरार से भी निकली। रैली में शामिल लोग भाजपा सरकार के खिलाफ नारेबाजी कर रहे थे। वाहन रैली के साथ ट्रैफिक चलने के कारण कई स्थानों पर जाम की स्थिति निर्मित हो गई।